《孙节妇诗》
清代·汪端

节母程，嫔于孙，阅六载，琴瑟敦。夫夭亡，妾无子，死从夫，生何恃。

堕楼不死神扶持，投缳复被旁人知。舅姑来，向妇泣，两叔未娶亲发白，汝夫不幸归黄泉，汝宜代夫尽子职。

舅姑言终妇泪流，妇敢先死贻亲忧。良人地下姑少待，此身暂为双亲留。

下抚两叔，上持舅姑。数年月照罗帏孤，夫已墓木拱，妾亦泪眼枯。

嗟哉！两叔相继殁，舅姑心摧妇泣血。所遭竟如此，天心讵可测。

鬻我嫁时钗，开我镂金箱，为翁置妾延烝尝。叔生未几翁姑亡，孤嫠吊影增凄凉。

族中鬼{巾惑}凭陵久，茕茕衰门妾独守。叔长娶妇妇举男，妾抱字之夫有后。

画荻丸熊心力瘁，儿年十八游伴水。儿游泮水母心喜，可见舅姑夫子矣。

六十八年完节身，生固非生死非死。呜呼，立孤难，死节易，婴与杵，当年事。

处易不得乃处难，请看桐乡节母茹荼志，巾帼须眉固无异。

作者简介：（1793—1838）浙江钱塘人，字允庄，号小韫。湖北候补同知陈裴之之妻。幼即能诗，熟于史事典故，喜高启、吴伟业诗。选明诗初、二两集，有《自然好学斋集》。